  Анжелика Тихонова корреспондент 25-27 куарусёнэ Пермь шаерысь Кудмыкар карын Ӵыжы-выжы луись калыкъёслэн «Пермская ветвь» нуналъёссы улсын Удмурт лулчеберетлы сӥзем нуналъёс ортчозы. Со сярысь Ижкарысь Калыкъёслэн эшъяськон юртсылэн пресс-службаез ивортэ. Фестивале Удмуртиысь тодмо коллективъёс, дизайнеръёс, суредасьёс но мукетъёсыз пыриськозы Фольклор кырӟанъя но эктонъя «Айкай» кун театрысь артистъёс концерт сётозы но удмурт эктонъёсъя мастер-классъёс ортчытозы. Туала удмурт крезьгурен «Птица тылобурдо», Post-dukes но Катерина Кенjали тодматозы. Кибашлыос но дизайнеръёс дӥськут бичетъёс, чеберъяськонъёс, синпель кузьымъёс ваёзы но мастер-классъёс радъялозы. Суредасьёслэн «Ижкар» огазеяськонзы ужъёсынызы адӟытон ортчытоз но перформанс возьматоз. Туризмъя но киужъя йӧскалык центр удмурт кухняен тодматоз. Озьы ик «Удмуртия» книгапоттоннилэн адӟытонэз, удмуртъёслэн но коми-пермякъёслэн ӵыжы-выжы луэмзы сярысь кино возьматон но лекторий ортчозы. Ужрадъёс куинь интыын радъяськозы: М. Горький нимо драмая коми-пермяк йӧскалык театрын, «АРТкад» творческой пространствоын но Пермь шаерысь Коми-Пермяк округлэн ужъёсызъя министерствоын. Лулчеберетъя но мерлыко ӵектосъёслы юрттэт сётонъя «АРТкад» центрен кивалтӥсьлэн воштӥсезлэн Марина Белавиналэн кылъёсызъя, та дыре удмуртъёс но коми-пермякъёс вискын юн кусыпъёс кылдытэмын ӧвӧл. Туала вакытэ валче рос-прос ужрадъёс но ӧз ортчылэ. Коми-Пермяк округлэн он Удмуртилэн творческой интеллигенцизы вазен валче ужан, лулчеберет герӟетъёс кылдытон но огазьын ӵектосъёс радъян сярысь малпаське ини. Коми-пермяк лулчеберетлэн нуналъёсыз Пермьын но Сыктывкарын туж умой ортчизы. Сыӵе мини-фестивальёс милемлы но Удмуртиен радъяно. Ми уго мукет финн-угор улосвылъёсын ӵошатыса, интыяськиськом но ог-огмылы трослы матынгес Марина Белавина, Лулчеберетъя но мерлыко ӵектосъёслы юрттэт сётонъя «АРТкад» центрен кивалтӥсьлэн воштӥсезТаӵе ужрад улосвылъёсмылы йӧскалык сямъёссэс утьыны, азинтыны луонлык сётоз. Со понна азьланяз лулчеберетъя но ужрадъёсъя улосвылкуспо туризмез азинтыны, крезьгуръя выль концертъёс радъяны, опытэн люкиськон понна суредасьёсты но кибашлыосты уже кыскыны чаклало. Кудымкарын ортчоно ужрадъёслэн радлыкенызы  тодматскыны луэ. Пусъём, Кудымкарын Удмурт лулчеберетлы сӥзем нуналъёс бӧрсьы туэ 23-тӥ коньывуонэ Пермь шаерысь делегация Коми-пермяк лулчеберетлэн нуналъёсаз Ижкаре вуоз. Тодэ вайытом, Удмуртиысь «Азвесь крезь» ансамбль Выборгын ортчем фестивальын бесерман лулчеберетэн тодматӥз.  Тегъёс: Удмуртия Пермь фестиваль йӧскалыклулчеберет удмуртъёс  